ความยุติธรรมเป็นตัวตลกทายท้าวิชามาร
กระทรวงการคลังเรียกค่าเสียหายยิ่งลักษณ์ 35,000 ล้านจากการดำเนินนโยบายจำนำข้าว โดยอ้างว่า “ประมาทเลินเล่ออย่างร้ายแรง” ฐานคุณพ่อ ป.ป.ช. สตง.ทักท้วงแล้ว ยังจำนำต่อใน 2 ฤดูกาลผลิตหลัง ท่านว่านี่ปรานีแล้วนะ ที่ไม่คิดทั้ง 4 ฤดูกาล และยังคิดจากยิ่งลักษณ์แค่ 20%
26 ก.ย. 2559

ใบตองแห้ง
 
กระทรวงการคลังเรียกค่าเสียหายยิ่งลักษณ์ 35,000 ล้านจากการดำเนินนโยบายจำนำข้าว โดยอ้างว่า “ประมาทเลินเล่ออย่างร้ายแรง” ฐานคุณพ่อ ป.ป.ช. สตง.ทักท้วงแล้ว ยังจำนำต่อใน 2 ฤดูกาลผลิตหลัง ท่านว่านี่ปรานีแล้วนะ ที่ไม่คิดทั้ง 4 ฤดูกาล และยังคิดจากยิ่งลักษณ์แค่ 20%
นี่เป็นครั้งแรกที่นำ พ.ร.บ.ความรับผิดทางละเมิดมาใช้กับการดำเนินนโยบาย ซึ่งถ้าใช้หลักนี้ ก็เล่นงานได้หมด ใครวะ คิดสร้างรถไฟฟ้าสายสีม่วง ทางด่วนตลิ่งชัน ขาดทุนวินาศสันตะโร เพียงแค่ป.ป.ช. สตง.ไม่ทักท้วงเลยไม่ต้องรับผิด
แต่ป่วยการที่จะถกเถียงว่ายุติธรรมไหม ความรู้สึกคนไทยวันนี้ “ก้าวข้าม” ความยุติธรรมไปแล้ว ทันทีที่ทนายยิ่งลักษณ์เปิดเผยว่า ป.ป.ช.กำลังสอบสวนอดีตนายกฯ อีก 15 คดี รวมทั้งข้อหาทำให้เกิดน้ำท่วมใหญ่ปี 54 ปฏิกิริยาที่เกิดขึ้นกลับไม่ใช่ความโกรธแค้น ไม่พอใจ หรือโวยวาย แต่กลับกลายเป็นเสียงหัวเราะ
หัวเราะกันลั่นประเทศเลยครับ “อีปู” นี่มันเก่งจริงๆ ทำให้น้ำท่วมประเทศก็ยังได้ ยังเหลืออะไรอีกล่ะ ที่ไม่โดนตั้งข้อหา ขี้ไม่ออก เยี่ยวไม่ได้ จะโทษอีปูด้วยไหม
เสียงหัวเราะมาจากอะไร มาจากความรู้สึกว่ายิ่งลักษณ์พรรคเพื่อไทยยังไงก็โดน โดนเสียจนไม่เหลือความแปลกใจ ไม่มีใครสนใจถกเถียงเรื่องถูกผิดอีกแล้ว มีแต่ความรู้สึกไร้สาระ ผู้คนปลงเสียแล้วว่ายังไงๆ “อีปู” ก็คงถูกยึดทรัพย์สิ้นเนื้อประดาตัว เผลอๆ จะติดคุกหัวโต
ปลงนี่ไม่ใช่ยอมรับ แต่ปลงกับความยุติธรรม หมดความเชื่อมั่นทุกสิ่งทุกอย่าง มีแต่ความสมเพชกระทั่งเห็นเป็นเรื่องตลก
2 ปีกว่าที่ผ่านมา ป.ป.ช.ทำหน้าที่เหมือนเครื่องดูดฝุ่น เก็บกวาดนักการเมืองพรรคเพื่อไทยส่งฟ้องหรือส่ง สนช.ถอดถอน ราวกับมีอำนาจชอบธรรม ทั้งที่ สนช.มาจากแต่งตั้ง ฉีกรัฐธรรมนูญแล้วตั้ง สนช.มาสวมอำนาจถอดถอนตามรัฐธรรมนูญ ถามจริง มติถอดถอนมีคุณค่ามีความหมายอะไร
ป.ป.ช.มาจากไหน 9 คนมาจากแต่งตั้งโดยรัฐประหาร 2549 ใครหมดวาระก็สรรหาโดยตุลาการผ่านวุฒิสภาที่กึ่งหนึ่งมาจากลากตั้งป.ป.ช. 5 คนตั้งใหม่ในยุคนี้ ลงมติโดย สนช. ได้อดีตรองเลขาธิการนายกฯ เป็นประธาน แต่บอกโลกว่าเป็นอิสระไม่เกี่ยวกับรัฐบาลทหาร
ถามจริงคนส่วนใหญ่รู้ไหม ว่านี่ยุติธรรมหรือไม่ยุติธรรม คนส่วนใหญ่รู้แก่ใจ แต่ก็คิดว่าเอาเหอะ ถ้าตระกูลชินวัตรแกนนำพรรคเพื่อไทยพ้นไปจากการเมือง ประเทศจะไม่วุ่นวาย เราจะได้ทำมาหากินเอาตัวรอดกันได้ คนไทยคิดแบบประโยชน์นิยม ไม่ได้สนใจถูกผิดอยู่แล้ว
เช่นเดียวกัน ถามว่าคนส่วนใหญ่รู้ไหม พฤติกรรมของบุตรภรรยา พล.อ.ปรีชา จันทร์โอชา เหมาะสมหรือไม่เหมาะสม แต่เอาน่า อย่าทำเรื่องเล็กเป็นเรื่องใหญ่ ประเทศจะเดินหน้าได้ต้องพึ่ง พล.อ.ประยุทธ์ จันทร์โอชา ตัวท่านและบุตรภริยาไม่เคยมีปัญหา วางตัวเหมาะสมน่าชื่นชม ประชาชนยังเชื่อมั่น อีกไม่กี่วัน พล.อ.ปรีชาก็เกษียณแล้ว บริษัทลูกชายก็อย่ามาประมูลงานก่อสร้างทหารอีกแล้วกันเรื่องที่ผ่านมาก็ให้มันแล้วๆ ไป
สังคมไทยตัดสินใจบนผลประโยชน์เฉพาะหน้าเสมอมา ในประวัติศาสตร์ก็มีหลายครั้งที่อ้าง “ประเทศเดินหน้า” เก็บความถูกผิดใส่ลิ้นชักเพียงแต่ครั้งนี้ต้องลากถูกันหนักหน่อย เพราะเมื่อคนส่วนใหญ่ไม่เชื่อความยุติธรรมเสียแล้ว ก็ไม่มีหลักอะไรให้ยึดถือนอกจากผลประโยชน์สถานเดียว
                                                                                                            